CELEX: 32022D0098
Language: el
Date: 2022-01-25 00:00:00
Title: Εκτελεστική απόφαση (ΕΕ) 2022/98 του Συμβουλίου της 25ης Ιανουαρίου 2022 για την τροποποίηση της εκτελεστικής απόφασης (ΕΕ) 2020/1561 σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

26.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 17/42
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/98 ΤΟΥ ΣΥΜΒΟΥΛΙΟΥ
         της 25ης Ιανουαρίου 2022
         για την τροποποίηση της εκτελεστικής απόφασης (ΕΕ) 2020/1561 σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (1), και ιδίως το άρθρο 6 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Κατόπιν αιτήματος της Ουγγαρίας που υποβλήθηκε στις 6 Αυγούστου 2020, το Συμβούλιο με την εκτελεστική απόφαση (ΕΕ) 2020/1561 (2) χορήγησε χρηματοδοτική συνδρομή στην Ουγγαρία υπό μορφή δανείου ύψους 504 330 000 EUR κατ’ ανώτατο όριο, με μέγιστη μέση ληκτότητα 15 ετών, με σκοπό να συμπληρώσει τις εθνικές προσπάθειες της Ουγγαρίας για την αντιμετώπιση του αντκτύπου της έξαρσης της νόσου COVID-19 και να ανταποκριθεί στις κοινωνικοοικονομικές συνέπειες της εν λόγω έξαρσης για τους εργαζομένους και τους αυταπασχολουμένους.
                  
               
                     (2)
                  
                  
                     Το δάνειο προοριζόταν να χρησιμοποιηθεί από την Ουγγαρία για τη χρηματοδότηση μέτρων παρόμοιων με τα συστήματα μειωμένου ωραρίου εργασίας και τα μέτρα που αφορούν την υγεία, όπως αναφέρεται στο άρθρο 3 της εκτελεστικής απόφασης (ΕΕ) 2020/1561.
                  
               
                     (3)
                  
                  
                     Η επιδημική έκρηξη της COVID-19 έχει ακινητοποιήσει σημαντικό μέρος του εργατικού δυναμικού στην Ουγγαρία. Η κατάσταση αυτή οδήγησε σε επαναλαμβανόμενα αιφνίδιες και σοβαρές αυξήσεις των δημόσιων δαπανών στην Ουγγαρία σε σχέση με ένα νέο μέτρο, δηλαδή ένα καθεστώς έκτακτης εισοδηματικής στήριξης για τους αυταπασχολουμένους σε τομείς που επηρεάζονται από τα μέτρα προστασίας και τα μέτρα που αναφέρονται στο άρθρο 3 στοιχεία στ), ζ), η), θ) και ι) της εκτελεστικής απόφασης (ΕΕ) 2020/1561.
                  
               
                     (4)
                  
                  
                     Η επιδημική έκρηξη της COVID-19 και τα έκτακτα μέτρα που εφάρμοσε η Ουγγαρία το 2020 και το 2021 για να περιορίσει την εν λόγω επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, είχαν και εξακολουθούν να έχουν δραματικές επιπτώσεις στα δημόσια οικονομικά. Η Ουγγαρία είχε έλλειμμα και χρέος γενικής κυβέρνησης ίσο με 8,0 % και 80,1 % του ακαθάριστου εγχώριου προϊόντος (ΑΕγχΠ), αντίστοιχα, στο τέλος του 2020. Σύμφωνα με τις φθινοπωρινές προβλέψεις του 2021 της Επιτροπής, το έλλειμμα και το χρέος γενικής κυβέρνησης της Ουγγαρίας προβλέπεται να μειωθούν σε 7,5 % και 79,2 % του ΑΕγχΠ αντίστοιχα το 2021, ενώ το ΑΕγχΠ της προβλέπεται να αυξηθεί κατά 7,4 % το 2021.
                  
               
                     (5)
                  
                  
                     Την 1η Δεκεμβρίου 2021, η Ουγγαρία ζήτησε περαιτέρω χρηματοδοτική συνδρομή από την Ένωση ύψους 147 140 000 EUR, προκειμένου να συμπληρώσει περαιτέρω τις εθνικές προσπάθειες που κατέβαλε το 2020 και το 2021 για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυταπασχολουμένους, ιδίως τα μέτρα που αναφέρονται στις αιτιολογικές σκέψεις 6 έως 8.
                  
               
                     (6)
                  
                  
                     Με το κυβερνητικό διάταγμα αριθ. 485/2020 (XI. 10.) (3), η Ουγγαρία παρέτεινε έως τη λήξη της κατάστασης έκτακτης ανάγκης και τροποποίησε σειρά φορολογικών μέτρων, που αναφέρονται στο άρθρο 3 στοιχεία στ), ζ), η) και ι) της εκτελεστικής απόφασης (ΕΕ) 2020/1561. Το δάνειο που ζητήθηκε από την Ουγγαρία προορίζεται για την κάλυψη δαπανών μόνο για την περίοδο από τον Δεκέμβριο του 2020 έως τον Ιούνιο του 2021. Το διάταγμα περιέχει τον ρητό όρο ότι οι δικαιούχοι πρέπει να διατηρούν τις συμβάσεις εργασίας που ίσχυαν κατά τον χρόνο έναρξης ισχύος του διατάγματος και να μην καταγγείλουν τις εν λόγω συμβάσεις με προειδοποίηση του εργοδότη κατά τη διάρκεια των οικείων μέτρων. Το εύρος των τομέων που είναι επιλέξιμοι για στήριξη τροποποιήθηκε με το άρθρο 1 του κυβερνητικού διατάγματος αριθ. 571/2020 (XII. 9.) (4), το άρθρο 1 του κυβερνητικού διατάγματος αριθ. 638/2020 (XII. 22.) (5), το άρθρο 1 του κυβερνητικού διατάγματος αριθ. 105/2021 (III. 3.) (6), το άρθρο 1 του κυβερνητικού διατάγματος αριθ. 147/2021 (III. 27.) (7), και το άρθρο 1 του κυβερνητικού διατάγματος αριθ. 204/2021 (IV. 29.) (8). Για τους τομείς που έχουν πληγεί περισσότερο από την πανδημία, η Ουγγαρία έχει θεσπίσει απαλλαγή από τις εργοδοτικές ασφαλιστικές εισφορές και την εισφορά κατάρτισης, αρχικά για την περίοδο από τον Μάρτιο έως τον Δεκέμβριο του 2020, καθώς και μείωση του εργοδοτικού φόρου εισφοράς αποκατάστασης, αρχικά για την περίοδο από τον Μάρτιο έως τον Ιούνιο του 2020. Η Ουγγαρία θέσπισε επίσης εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA»), αρχικά για την περίοδο από τον Μάρτιο έως τον Ιούνιο του 2020. Για όλα αυτά τα μέτρα, υποβλήθηκε αίτημα μόνο για το μέρος των συνολικών δαπανών (ή των διαφυγόντων εσόδων) που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παραμένουν σε συνεχή απασχόληση, έως την ημερομηνία των πλέον πρόσφατων διαθέσιμων απολογιστικών στοιχείων. Δεδομένου ότι τα μέτρα αυτά συνιστούν διαφυγόντα έσοδα για την κυβέρνηση, μπορούν να θεωρηθούν ισοδύναμα με δημόσιες δαπάνες.
                  
               
                     (7)
                  
                  
                     Επιπλέον, με το κυβερνητικό διάταγμα αριθ. 105/2021 (III. 3.), το άρθρο 1 του κυβερνητικού διατάγματος αριθ. 147/2021 (III. 27.), και το άρθρο 1 του κυβερνητικού διατάγματος αριθ. 204/2021 (IV. 29.), η Ουγγαρία τροποποίησε την απαλλαγή από το καθεστώς του κατ’ αποκοπή φόρου για τις μικρές επιχειρήσεις («KATA»), όπως αναφέρεται στο άρθρο 3 στοιχείο θ) της εκτελεστικής απόφασης (ΕΕ) 2020/1561, η οποία είχε αρχικά εισαχθεί για την περίοδο από τον Μάρτιο έως τον Ιούνιο του 2020 και παρατάθηκε για την περίοδο από τον Μάρτιο έως τον Απρίλιο του 2021. Υποβλήθηκε αίτημα μόνο για το μέρος των δαπανών που σχετίζονται με τη στήριξη αυταπασχολουμένων και μονοπρόσωπων εταιρειών. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυταπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος.
                  
               
                     (8)
                  
                  
                     Με το κυβερνητικό διάταγμα αριθ. 310/2021. (VI. 7.) σχετικά με την αντισταθμιστική στήριξη των αυταπασχολουμένων (9), η Ουγγαρία θέσπισε επίσης ένα νέο καθεστώς έκτακτης εισοδηματικής στήριξης για τους αυταπασχολουμένους σε τομείς που πλήττονται από τα μέτρα εγκλεισμού, υπό την προϋπόθεση ότι διατηρούν τις δραστηριότητές τους επί τουλάχιστον δύο μήνες μετά την προβλεπόμενη λήξη της κατάστασης έκτακτης ανάγκης. Η εφάπαξ καταβολή ανέρχεται στον μηνιαίο εγγυημένο κατώτατο μισθό (219 000 HUF). Η περίοδος επιλεξιμότητας λήγει κατά το τέλος της κατάστασης έκτακτης ανάγκης. Ομάδα στόχου του καθεστώτος είναι οι μόνοι επιχειρηματίες που δεν έχουν υπαλλήλους και οι οποίοι δεν είναι επιλέξιμοι για στήριξη στο πλαίσιο τομεακού μισθολογικού καθεστώτος. Το μέτρο μπορεί να θεωρηθεί ως μέτρο παρόμοιο με τα συστήματα μειωμένου ωραρίου εργασίας, όπως αναφέρονται στον κανονισμό (ΕΕ) 2020/672, δεδομένου ότι αποσκοπεί στην προστασία των αυταπασχολουμένων ή παρεμφερών κατηγοριών εργαζομένων από τη μείωση ή την απώλεια εισοδήματος.
                  
               
                     (9)
                  
                  
                     Η Ουγγαρία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Ουγγαρία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 897 720 542 EUR από την 1η Φεβρουαρίου 2020, λόγω των εθνικών μέτρων που ελήφθησαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση, δεδομένου ότι αφορά τόσο ένα νέο μέτρο όσο και την παράταση υφιστάμενων μέτρων τα οποία συνδέονται άμεσα με μέτρα παρεμφερή με τα συστήματα μειωμένου ωραρίου εργασίας που καλύπτουν σημαντικό ποσοστό των επιχειρήσεων και του εργατικού δυναμικού στην Ουγγαρία. Η Ουγγαρία χρηματοδότησε 113 740 000 EUR του ποσού των αυξημένων δαπανών μέσω ενωσιακών κονδυλίων. Η Ουγγαρία χρηματοδότησε 132 510 542 EUR του ποσού των αυξημένων δημόσιων δαπανών μέσω ίδιας χρηματοδότησης.
                  
               
                     (10)
                  
                  
                     Η Επιτροπή διεξήγαγε διαβούλευση με την Ουγγαρία και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με μέτρα παρεμφερή με τα συστήματα μειωμένου ωραρίου εργασίας, όπως αναφέρεται στην αίτηση της 1ης Δεκεμβρίου 2021, σύμφωνα με το άρθρο 6 του κανονισμού (ΕΕ) 2020/672.
                  
               
                     (11)
                  
                  
                     Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Ουγγαρία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
                  
               
                     (12)
                  
                  
                     Η Ουγγαρία και η Επιτροπή θα πρέπει να λάβουν υπόψη την παρούσα απόφαση στη δανειακή συμφωνία που αναφέρεται στο άρθρο 8 παράγραφος 2 του κανονισμού (ΕΕ) 2020/672.
                  
               
                     (13)
                  
                  
                     Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως δυνάμει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τυχόν χορηγούμενες κρατικές ενισχύσεις.
                  
               
                     (14)
                  
                  
                     Η Ουγγαρία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Ουγγαρία έχει εκτελέσει τις εν λόγω δαπάνες.
                  
               
                     (15)
                  
                  
                     Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Ουγγαρίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2020/1561 τροποποιείται ως εξής:
            
                        1)
                     
                     
                        το άρθρο 2 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Η Ένωση θέτει στη διάθεση της Ουγγαρίας δάνειο ανώτατου ύψους 651 470 000 EUR. Το δάνειο έχει μέγιστη μέση ληκτότητα 15 ετών.»·
                                    
                                 
                              
                                    β)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. Οι τυχόν περαιτέρω δόσεις αποδεσμεύονται σύμφωνα με τους όρους της εν λόγω δανειακής συμφωνίας ή, κατά περίπτωση, υπόκεινται στην έναρξη ισχύος προσθήκης σε αυτήν ή τροποποιημένης δανειακής συμφωνίας»·
                                    
                                 
                              
                  
                        2)
                     
                     
                        το άρθρο 3 αντικαθίσταται από το ακόλουθο κείμενο:
                        
                           «Άρθρο 3
                           Η Ουγγαρία μπορεί να χρηματοδοτήσει τα ακόλουθα μέτρα:
                           
                                       α)
                                    
                                    
                                       προσωρινή στήριξη για την αναβάθμιση των καταλυμάτων σε τουριστικούς προορισμούς, προκειμένου να διατηρηθεί το υπάρχον εργατικό δυναμικό, όπως προβλέπεται από την κυβερνητική απόφαση 2080/2020 σχετικά με την εθνική ανάπτυξη των καταλυμάτων, για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών·
                                    
                                 
                                       β)
                                    
                                    
                                       προσωρινή στήριξη για τις επιχειρήσεις επεξεργασίας τροφίμων, όπως προβλέπεται από το διάταγμα του υπουργού Γεωργίας αριθ. 25/2020 (VI. 22.), για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών·
                                    
                                 
                                       γ)
                                    
                                    
                                       προσωρινή στήριξη για τις επιχειρήσεις κηπευτικών στους τομείς της καλλιέργειας μη πολυετών φυτών και του πολλαπλασιασμού των φυτών, όπως προβλέπεται στο διάταγμα του υπουργού Γεωργίας αριθ. 26/2020 (VI. 22.), για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών·
                                    
                                 
                                       δ)
                                    
                                    
                                       προσωρινή στήριξη για τις επιχειρήσεις ιχθυοκαλλιέργειας, όπως προβλέπεται από το διάταγμα του υπουργού Γεωργίας αριθ. 30/2020 (VI. 22.), για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών·
                                    
                                 
                                       ε)
                                    
                                    
                                       παράταση, έως τις 30 Ιουνίου 2020, των παροχών παιδικής φροντίδας οι οποίες έληξαν κατά την περίοδο της κατάστασης συναγερμού, όπως προβλέπεται από το κυβερνητικό διάταγμα αριθ. 59/2020. (III. 23.) και στο άρθρο 71 του νόμου LVIII του 2020·
                                    
                                 
                                       στ)
                                    
                                    
                                       αναστολή των εργοδοτικών ασφαλιστικών εισφορών σε ορισμένους τομείς, όπως προβλέπεται από το άρθρο 4 στοιχείο α) του κυβερνητικού διατάγματος αριθ. 47/2020. (ΙΙΙ. 18.) (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε·
                                    
                                 
                                       ζ)
                                    
                                    
                                       απαλλαγές από την εργοδοτική εισφορά κατάρτισης σε ορισμένους τομείς, όπως προβλέπεται από το άρθρο 4 στοιχείο α) του κυβερνητικού διατάγματος αριθ. 47/2020. (ΙΙΙ. 18.) (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε·
                                    
                                 
                                       η)
                                    
                                    
                                       μείωση του εργοδοτικού φόρου εισφοράς αποκατάστασης σε ορισμένους τομείς, όπως προβλέπεται από το άρθρο 4 στοιχείο α), του κυβερνητικού διατάγματος αριθ. 47/2020. (ΙΙΙ. 18.) (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε·
                                    
                                 
                                       θ)
                                    
                                    
                                       απαλλαγή των μικρών φορολογουμένων από το καθεστώς κατ’ αποκοπή φόρου για τις μικρές επιχειρήσεις («KATA») σε ορισμένους τομείς, όπως προβλέπεται από το άρθρο 5 του κυβερνητικού διατάγματος αριθ. 47/2020. (ΙΙΙ. 18.) (όπως τροποποιήθηκε), για το μέρος των δαπανών που αφορά τη στήριξη των αυταπασχολουμένων και των μονοπρόσωπων εταιρειών, όπως παρατάθηκε και τροποποιήθηκε·
                                    
                                 
                                       ι)
                                    
                                    
                                       εξαίρεση των δαπανών προσωπικού από τη φορολογική βάση του φόρου μικρών επιχειρήσεων («KIVA») σε ορισμένους τομείς, όπως προβλέπεται από το κυβερνητικό διάταγμα αριθ. 47/2020. (ΙΙΙ. 18.) (όπως τροποποιήθηκε), για το μέρος των δαπανών που αφορά εταιρείες οι οποίες μειώνουν ή αναστέλλουν τον χρόνο εργασίας ή όταν οι μισθωτοί παρέμεναν σε συνεχή απασχόληση, όπως παρατάθηκε και τροποποιήθηκε·
                                    
                                 
                                       ια)
                                    
                                    
                                       εφάπαξ παροχή επιδόματος για τους εργαζομένους στον τομέα της υγειονομικής περίθαλψης, ως αναγνώριση της επιπλέον εργασίας τους κατά τη διάρκεια της πανδημίας, όπως προβλέπεται από το κυβερνητικό διάταγμα αριθ. 275/2020. (VI. 12.)·
                                    
                                 
                                       ιβ)
                                    
                                    
                                       δαπάνες που συνδέονται με ειδικά μέτρα για τον έλεγχο της πανδημίας, τα οποία ελήφθησαν σε κρατικές επιχειρήσεις·
                                    
                                 
                                       ιγ)
                                    
                                    
                                       δαπάνες που συνδέονται με ειδικά μέτρα για τον έλεγχο της πανδημίας και την προστασία της ατομικής υγείας των δημόσιων υπαλλήλων, όπως προβλέπεται από το κυβερνητικό διάταγμα αριθ. 250/2014 (X. 2.) σχετικά με τη Γενική Διεύθυνση Δημοσίων Συμβάσεων και Προμηθειών (KEF)·
                                    
                                 
                                       ιδ)
                                    
                                    
                                       δαπάνες σχετικές με τις υποδομές και τις επενδύσεις στα νοσοκομεία, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, καθώς και των ασθενών, όπως προβλέπεται από την κυβερνητική απόφαση 1012/2020.(Ι. 31.) σχετικά με την καθιέρωση του επιχειρησιακού προσωπικού·
                                    
                                 
                                       ιε)
                                    
                                    
                                       άμεσες δαπάνες για μέσα και εξοπλισμό ατομικής προστασίας στα νοσοκομεία και άλλα ιδρύματα υγειονομικής περίθαλψης, για την επίτευξη υψηλού επιπέδου προστασίας των εργαζομένων στον τομέα της υγειονομικής περίθαλψης, όπως προβλέπεται από την κυβερνητική απόφαση 1012/2020. (Ι. 31.) σχετικά με την καθιέρωση του επιχειρησιακού προσωπικού·
                                    
                                 
                                       ιστ)
                                    
                                    
                                       καθεστώς έκτακτης εισοδηματικής στήριξης για τους αυταπασχολουμένους σε τομείς που πλήττονται από τα μέτρα προστασίας, υπό την προϋπόθεση ότι διατηρούν τις δραστηριότητές τους επί τουλάχιστον δύο μήνες μετά την προβλεπόμενη λήξη της κατάστασης έκτακτης ανάγκης, όπως προβλέπεται από το κυβερνητικό διάταγμα αριθ. 310/2021 (VI. 7.).»·
                                    
                                 
                     
                  
                        3)
                     
                     
                        το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           
                              1.   Η Ουγγαρία ενημερώνει την Επιτροπή έως τις 28 Απριλίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
                           
                           
                              2.   Όταν τα μέτρα που αναφέρονται στο άρθρο 3 βασίζονται σε προβλεπόμενες δημόσιες δαπάνες και υπόκεινται σε εκτελεστική απόφαση για την τροποποίηση της παρούσας απόφασης, η Ουγγαρία ενημερώνει την Επιτροπή εντός έξι μηνών από την ημερομηνία έκδοσης της εν λόγω τροποποιητικής εκτελεστικής απόφασης, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.».
                           
                        
                     
                  
         
            Άρθρο 2
            Η παρούσα απόφαση απευθύνεται στην Ουγγαρία.
            Η παρούσα απόφαση παράγει αποτελέσματα την ημερομηνία της κοινοποίησής της στον παραλήπτη.
         
         
            Βρυξέλλες, 25 Ιανουαρίου 2022.
            
               
                  Για το Συμβούλιο
               
               
                  Ο Πρόεδρος
               
               C. BEAUNE
            
         
         
            (1)  ΕΕ L 159 της 20.5.2020, σ. 1.
         
            (2)  Εκτελεστική απόφαση (ΕΕ) 2020/1561 του Συμβουλίου, της 23ης Οκτωβρίου 2020, σχετικά με τη χορήγηση προσωρινής στήριξης στην Ουγγαρία, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19 (ΕΕ L 357 της 27.10.2020, σ. 24).
         
            (3)  Δημοσιεύθηκε στην Επίσημη Εφημερίδα της Ουγγαρίας στις 10 Νοεμβρίου 2020 (αριθ. 242), σ. 7671.
         
            (4)  Δημοσιεύθηκε στην Επίσημη Εφημερίδα της Ουγγαρίας στις 9 Δεκεμβρίου 2020 (αριθ. 273), σ. 9076.
         
            (5)  Δημοσιεύθηκε στην Επίσημη Εφημερίδα της Ουγγαρίας στις 22 Δεκεμβρίου 2020 (αριθ. 287), σ. 10473.
         
            (6)  Δημοσιεύθηκε στην Επίσημη Εφημερίδα της Ουγγαρίας στις 5 Μαρτίου 2021 (αριθ. 37), σ. 1509.
         
            (7)  Δημοσιεύθηκε στην Επίσημη Εφημερίδα της Ουγγαρίας στις 27 Μαρτίου 2021 (αριθ. 52), σ. 2042.
         
            (8)  Δημοσιεύθηκε στην Επίσημη Εφημερίδα της Ουγγαρίας στις 29 Απριλίου 2021 (αριθ. 73), σ. 2676.
         
            (9)  Δημοσιεύθηκε στην Επίσημη Εφημερίδα της Ουγγαρίας στις 7 Ιουνίου 2021 (αριθ. 104), σ. 4469.